सहवाग ने गेंदबाजों, पिच पर फोड़ा ठीकरा  
बैंगलौर से मिली हार का ठीकरा गेंदबाजों के खराब प्रदर्शन और पिच पर फोड़ते हुए सहवाग ने कहा कि उनकी टीम अब भी वापसी कर सकती है।
रॉयल चैलेंजर्स बैंगलौर से तीन विकेट से मिली हार का ठीकरा गेंदबाजों के खराब प्रदर्शन और फिरोजशाह कोटला की पिच पर फोड़ते हुए डेल्ही डेयरडेविल्स के कप्तान वीरेंद्र सहवाग ने कहा कि उनकी टीम अब भी वापसी कर सकती है।  सहवाग ने मैच के बाद कहा, हमने शुरुआती छह ओवरों में बहुत रन दे दिए। इसके बाद हमने गेल और विराट के विकेट लेकर वापसी की, लेकिन गेंदबाज लय नहीं बना सके। मैं इस प्रदर्शन से खुश नहीं हूं। उन्होंने कहा, मैच जीतने के लिए अच्छी बल्लेबाजी के साथ गेंदबाजी और क्षेत्ररक्षण भी जरूरी है। हमने खराब फील्डिंग की और कैच भी छोड़े।  उन्होंने कोटला की पिच पर भी नाराजगी जताते हुए कहा, इस पर से काफी घास छांट दी गई थी, जो हम नहीं चाहते थे। लेकिन हमें हर तरह की पिच पर खेलने के लिए तैयार रहना चाहिए। निश्चित तौर पर अब टीम पर दबाव बढ़ गया है।  सहवाग ने हालांकि वापसी की उम्मीद जताते हुए कहा, हमारी टीम खराब नहीं है। बस एक-दो मैच जीतने की जरूरत है और हम अब भी सेमीफाइनल में जगह बना सकते हैं। उधर, बेंगलूरु के कप्तान डेनियल विटोरी ने अर्द्धशतक जमाने वाले विराट कोहली और नौवें नंबर के बल्लेबाज सैयद मोहम्मद की तारीफ की।  उन्होंने कहा, विराट ने जबर्दस्त पारी खेली। उसके अलावा सैयद मोहम्मद ने संयम बनाए रखकर टीम को जीत तक पहुंचाया। वह हमारे लिए टूर्नामेंट की खोज रहा है। गेंदबाजों ने भी उम्दा प्रदर्शन किया। मैन ऑफ द मैच विराट कोहली ने स्वीकार किया कि घरेलू मैदान पर खेलने से उनका आत्मविश्वास बढ़ गया था।  उन्होंने कहा, निश्चित तौर पर घरेलू मैदान पर खेलने से फायदा मिलता है, लेकिन मैं यह नहीं कहूंगा कि इसी वजह से मैंने अच्छा खेला। कोहली ने कहा कि इस जीत से उनकी टीम का आत्मविश्वास बढ़ा है। उन्होंने कहा, हम हार रहे थे, तब भी हमने आत्मविश्वास नहीं खोया था। यह बड़ा टूर्नामेंट है और हमें पता था कि हम वापसी करेंगे।